Útvar hlavného kontrolóra
Mesta Košice

Správa
o výsledku kontroly

V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v čase od          11. 1. 2011 do 24. 2. 2011 kontrolu hospodárenia, nakladania s majetkom a vybraných položiek nákladov a výnosov v Mestských lesoch Košice a.s. za obdobie rokov 2008 a 2009.

	Vykonanou kontrolou nebolo v kontrolovanom subjekte zistené porušenie všeobecne záväzných právnych predpisov ani interných predpisov vydaných na ich základe. V dôsledku toho bol vypracovaný záznam o kontrole.

Kontrole bolo podrobené: 

- plnenie opatrení z predchádzajúcej kontroly
- hospodárenie a nakladanie s majetkom:
- inventarizácia majetku
- vymáhanie pohľadávok
- obstaranie majetku (úč. 042) – dodržanie zákona o VO
- vybrané položky nákladov a výnosov

Kontrolou bolo zistené:

I. Všeobecné údaje

	Obchodná spoločnosť Mestské lesy Košice a.s. bola založená podľa § 69b Obchodného zákonníka zmenou právnej formy zo spoločnosti s ručením obmedzeným na akciovú spoločnosť s účinnosťou od 1. 1. 2005.

Predmetom činnosti je:

-	zakladanie, pestovanie, výchova, obnova a ochrana lesov
-	zabezpečenie dôslednej hygieny lesných porastov
-	zabezpečenie záchrany a zachovanie genofondu lesných drevín
-	ťažba dreva vrátane približovania, manipulácie a dopravy
-	dodávka surového dreva, sortimentov a iných lesných výrobkov
-	odborná správa lesov
-	zabezpečenie ochrany a využívanie lesného fondu
-	výkon poľovného práva
-	výstavba a držba ciest a zvažníc, chodníkov a iných stavieb na území lesoparku
-	pridružená drevárska výroba a iné.

Celková výmera obhospodarovaného lesného majetku predstavuje 19 543 ha, z toho plocha lesných porastov je 18 921 ha.

II. Plnenie prijatých opatrení z predchádzajúcej kontroly vykonanej v roku 2007

	Na základe vykonanej kontroly v roku 2007 a zistených nedostatkov boli riaditeľom spoločnosti prijaté opatrenia na ich odstránenie, ktoré obsahovali 3 úlohy.

	Kontrolou plnenia opatrení bolo zistené, že všetky úlohy boli splnené. Úlohy sa dotýkali správneho vyplňovania cestovných príkazov a vykazovania cestovných náhrad ako aj prikladania kópií objednávok k faktúram, prípadne vykázanie čísla objednávky na faktúrach v zmysle ktorých služby boli poskytnuté. Tretia úloha sa dotýkala nápravy nesprávne fakturovaných jednotkových cien pri odbere dreva a bola odstránená ihneď počas kontroly v roku 2007.

III. Hospodárenie a nakladanie s majetkom

1. Hospodárske výsledky

	Dosiahnuté hospodárske výsledky (HV) pri plnení plánovaných výnosov a nákladov udáva nasledujúca tabuľka:

 		   r. 2008 	(tis. Sk) 		             r. 2009	 	
 	Plán	Skutoč.	% plnenia	Plán (€)	Skutoč. (€)	% plnenia	Skutoč. (tis. Sk)	
Náklady celkom	150 950	152 668	101,1	3 792 200	3 864 939	101,9	116 435	
Výnosy celkom	151 800	154 109	101,5	3 812 300	3 960 922	103,9	119 327	
HV pred zdanením	850	1 441	169,5	20 100	95 983	477,5	2 892	

	Z uvedenej tabuľky vyplýva, že spoločnosť hlavné ukazovatele finančného plánu splnila. Nižšie výnosy v roku 2009 oproti roku 2008 predstavujú pokles o 22,57 %.
	Tento nepriaznivý vývoj bol spôsobený poklesom priemernej ceny za predaj drevnej hmoty (nižšie priemerné speňaženie o 9,49 €/m3 = 286 Sk/m3) ako aj nižšími dodávkami množstva drevnej hmoty oproti roku 2008 o 3 343 m3.

2. Inventarizácia majetku

	V zmysle zákona o účtovníctve č. 431/2002 Z.z. spoločnosť vykonala inventarizáciu majetku a záväzkov ku dňu zostavovania riadnej účtovnej závierky v roku 2008 a 2009 v celom rozsahu.
 	V roku 2008 bola inventarizácia vykonaná na základe príkazov riaditeľa spoločnosti zo dňa 15. 12. 2008 v dňoch 16. – 18. 12. 2008 a v roku 2009 na základe príkazov riaditeľa zo dňa 15. 1. 2010 v dňoch 27. – 29. 1. 2010, okrem zásob dreva, ktoré boli inventarizované v roku 2008 v období november – december a v roku 2009 v období od 1. 10. 2009 do 30. 11. 2009.
	Príkazy riaditeľa spoločnosti boli vydané samostatne na každý druh majetku spolu s menovaním dielčich inventarizačných komisií (DIK).

	Z predložených zápisov DIK vyplýva, že neboli zistené rozdiely medzi účtovnými a skutočnými stavmi, okrem drobných rozdielov v zásobách dreva, ktoré v roku 2008 úhrnom za všetky lesné správy predstavovali prebytok v celkovom objeme 26,53 m3, čo vo finančnom vyjadrení predstavuje 28 291,36 Sk. V roku 2009 prebytky za všetky lesné správy predstavovali celkový objem 25,17 m3 v celkovej sume 903,82 € a úbytok vo výške 0,13 m3 v sortimente 250 BK v sume 5,80 €.

	Podľa záznamov Ústrednej inventarizačnej komisie (ÚIK) o priebehu a výsledku inventarizácie, zistené rozdiely medzi skutočným a účtovným stavom zásob dreva vznikli manipuláciou, váhovými rozdielmi a prepočtom objemových jednotiek. Rozdiely boli vysporiadané v účtovných závierkach v mesiacoch konania inventúr. Prebytky boli prijaté do zásob a úbytok bol vysporiadaný ako ostatný výdaj – zmena merania. ÚIK na svojich zasadnutiach prijala opatrenia v ktorých doporučuje zintenzívniť kontrolnú činnosť zameranú na dodržiavanie správnosti a presnosti evidencie zásob dreva. 

Z predloženej dokumentácie ku kontrole vyplýva, že inventarizácia bola vykonaná v súlade s § 29 a 30 zákona č. 431/2002 Z.z. o účtovníctve.

	Peňažné prostriedky v hotovosti (pokladňa) boli v priebehu rokov inventarizované v zmysle zákona o účtovníctve 4 – krát:

-	v roku 2008: k 30. 4., 30. 5., 28. 8. a 31. 12.
-	v roku 2009: k 30. 4., 30. 6., 31. 10. a 31. 12.

Podľa jednotlivých inventúrnych súpisov neboli zistené rozdiely medzi skutočným a účtovným stavom.

3. Pohľadávky a záväzky

a) Pohľadávky a ich vymáhanie

	ML Košice a.s. evidovala k 31. 12. 2009 pohľadávky z obchodného styku (bez poskytnutých preddavkov úč. 314) v celkovej sume 743 927,35 €. V tom:

-	úč. 311 – Odberatelia 			736 068,93 €, z toho:

- pohľadávky za drevo – tuzemsko 		530 849,19 €
- pohľadávky za drevo – EÚ 			125 302,01 €
- pohľadávky za ost. výrobky – tuzemsko 	       507,02 €
- pohľadávky za vl. služby – tuzemsko 	  	  32 921,86 €
- pohľadávky za refakt. sl. 			       262,18 €
- pohľadávky za prenájom pozemkov 	  	  29 002,85 €
- pohľadávky za nebytové priestory 		  17 223,82 €

-	úč. 315 – Ostatné pohľadávky 	   	    	    7 858,42 €
Pohľadávky spolu				743 927,35 €

	Z celkovej sumy pohľadávok sú pohľadávky do lehoty splatnosti v celkovej sume 510 657,94 € a po lehote splatnosti v sume 233 269,41 €.

	Z pohľadávok po lehote splatnosti najväčšiu sumu predstavujú pohľadávky za predaj dreva, ktoré podľa rozboru hospodárenia za rok 2009 sú vo výške 189 990,29 € a ktorých vymáhanie bolo podrobené kontrole.

	Prehľad pohľadávok za drevo k 31. 12. 2009 podľa odberateľov, veku a spôsobu vymáhania udáva nasledujúca tabuľka (v €):

Dlžník	                           Vek pohľadávok v mesiacoch	 	Spôsob vymáhania	
 	1 - 6	7 – 12	13 - 24	25 - 36	36 a viac	 	
Belholz s.r.o.	3 394,33	 	 	 	 	upomienky	
B. A.	 	 	 	 	2 330,61	konkurzné konanie	
Bukóza a.s.	29 321,66	 	 	 	 	uhradené 1/2010	
Drimpex s.r.o.	11 255,62	 	 	 	 	uhradené 1/2010	
Eastempack s.r.o.	145,05	 	 	 	 	upomienky	
Galia s.r.o.	 	 	25 270,07	 	 	reštruralizačné konanie	
Gloria s.r.o.	 	 	 	 	677,95	konkurzné konanie	
Hotoval s.r.o.	5 262,31	 	 	 	 	upomienky	
Ing. A. P.	4 759,15	 	 	 	 	uhradené 1/2010	
J. J.	2 268,76	 	 	 	 	Súdne konanie	
Ing. V. K.	 	 	 	 	5 766,76	exekučné konanie	
Ing. Ľ. K.	 	 	 	 	3 896,27	ex. kon. - návrh na zast. ex.	
Lesné družs. Priekopa	 	 	 	 	1 027,98	konkurzné konanie	
MP Group s.r.o.	 	 	7 997,07	 	 	exekučné konanie	
Nowy Styl – Poľsko	10 002,55	 	 	 	 	uhradené 1/2010	
PB Timber s.r.o.	12 053,63	 	 	 	 	uhradené 2/2010	
Píla Moldava s.r.o.	 	23 327,13	 	 	 	Súdne konanie	
Promtex s.r.o.	 	 	1 218,94	 	 	exekučné konanie	
Slovwood Ružomberok s.r.o.	36 738,94	 	 	 	 	uhradené 1/2010	
S. J.	1 959,18	 	 	 	 	uhradené 1/2010	
Š. M. Drevovýroba	 	 	 	 	923,79	exekučné konanie	
Z. O.	 	 	 	923,54	 	exekučné konanie	
Spolu	117 161,18	23 327,13	34 486,08	923,54	14 623,36	189 990,29	

	Z uvedenej tabuľky vyplýva, že pohľadávky za drevo po lehote splatnosti staršie než jeden rok sú vymáhané v súdnych, exekučných, či konkurzných konaniach. V režime týchto konaní sú vymáhané aj ostatné pohľadávky po lehote splatnosti.

	Po posúdení miery rizikovosti jednotlivých pochybných a sporných pohľadávok po lehote splatnosti bola táto ekonomicky premietnutá do tvorby opravných položiek k pohľadávkam.

	Spoločnosť eviduje na účte 391 – Opravné položky k pohľadávkam k 31. 12. 2009 položky v celkovej sume 117 108,21 €, čo predstavuje 50,2 % z celkového objemu pohľadávok po lehote splatnosti (233 269,41 €).
	Tvorba a zúčtovanie opravných položiek sa riadi internou smernicou „Zásady tvorby a používania opravných položiek v roku 2009“ v zmysle ktorej k pohľadávkam nad jeden rok po lehote splatnosti sa tvoria opravné položky zásadne vo výške 100 % z hodnoty pohľadávky.

	Z predložených záznamov zo zasadnutí predstavenstva spoločnosti vyplýva, že predstavenstvo sa stavom pohľadávok za drevo po lehote splatnosti zaoberá pravidelne na svojich týždenných pracovných zasadnutiach. Okrem toho jeden krát štvrťročne predkladá na zasadnutie predstavenstva právnička spoločnosti správu o stave pohľadávok v režime konkurzného, exekučného a súdneho konania.

	Z uvedených zistení vyplýva, že spoločnosť venuje stavu a vymáhaniu pohľadávok náležitú pozornosť.

b) Záväzky a ich vysporiadanie

	Spoločnosť má k 31. 12. 2009 splnené všetky splatné záväzky voči zakladateľovi, správcom daní, inštitúciám sociálneho, zdravotného a nemocenského poistenia, splátky poistného, lízingov, splátkových predajov a bankového splátkového úveru.

Záväzky z obchodného styku sú na jednotlivých účtoch účtovnej skupiny 32 – Záväzky, vykázané k 31. 12. 2009 v celkovej sume 218 207,84 € (bez krátkodobých rezerv úč. 323). V tom:

-	úč. 321 – Dodávatelia 	212 868,65 €
-	úč. 324 – Prijaté preddavky 	    4 171,80 €
-	úč. 325 – Ostatné záväzky 	    1 167,39 €
Spolu 				218 207,84 €
	Z uvedenej sumy záväzkov predstavujú záväzky v lehote splatnosti 213 050,92 € a po lehote splatnosti 5 156,92 €.
Záväzky po lehote splatnosti boli bežného charakteru voči dodávateľom v prevádzke a boli začiatkom roka vysporiadané.

	Z uvedeného vyplýva, že spoločnosť svoje záväzky uhrádza v stanovených lehotách a včas.

4. Obstarávanie dlhodobého hmotného majetku

ML Košice a.s. eviduje na účte 042 – Obstaranie dlhodobého hmotného majetku (DHM):

-	v roku 2008 v celkovej hodnote 	25 545 508,08 Sk (847 955 €)
-	v roku 2009 v celkovej hodnote	     231 002,17 €

Rok 2008

	Za rok 2008 boli kontrole podrobené účtovné doklady a k nim prislúchajúca dokumentácia na obstaranie:

-	lesnej cesty Strašný jarok v hodnote 			4 317 942 Sk (úč. 042133)
-	lesnej cesty Čierna dolina v hodnote 			2 388 193 Sk (úč. 042134)
-	lesnej cesty Kovaľská v hodnote 			7 773 253 Sk (úč. 042136)
-	dopravné prostriedky na odvoz dreva – 
MAN + náves v celkovej sume 				6 245 857 Sk (úč. 042313)
-	dopravné prostriedky – osobné, v hodnote 		1 746 576 Sk (úč. 042330)

Finančné prostriedky na obstaranie lesných ciest boli čerpané z eurofondov na základe „Žiadosti o nenávratné finančné príspevky z programu rozvoja vidieka“ (ŽNFP-PRV) v plnej výške.
Nákup dopravného prostriedku na odvoz dreva, súpravy MAN s návesom bol čiastočne financovaný z eurofondov na základe žiadosti o nenávratné finančné prostriedky v sume 3 122 928 Sk, čo predstavuje 50 % nadobúdacích nákladov.

Dopravné prostriedky – 2 ks osobných automobilov spoločnosť financovala z vlastných prostriedkov.

Rok 2009

Za rok 2009 bola kontrole podrobená dokumentácia na obstaranie:

-	budov v hodnote 				  41 841,10 € (úč. 042101)
-	lesnej cesty Potoky v hodnote 			160 265,68 € (úč. 042135)

Finančné prostriedky na obstaranie lesnej cesty boli čerpané z eurofondov z programu rozvoja vidieka v plnej výške.
Pri obstaraní budov z vlastných prostriedkov, jedná sa o nákup poľovníckej chaty Hlinné, ktorá bola majetkom Lesov SR š.p. a nachádzala sa na pozemkoch Mesta Košice. Pred odkúpením bol objekt nevyužívaný, bez vnútorného zariadenia a chátrajúci, stavebno – technicky ešte v dobrom stave.

Z vyjadrenia riaditeľa spoločnosti zo dňa 27. 1. 2011 vyplýva, že využitie objektu je plánované pre účely zriadenia Centra environmentálnej výchovy a lesnej pedagogiky v súlade s koncepciou spracovanou Národným lesníckym centrom Zvolen. Toho času je už spracovaná projektová dokumentácia technického riešenia. Spoločnosť požiadala o finančné krytie projektu z prostriedkov Environmentálneho fondu a projektu environmentálneho vzdelávania mládeže v rámci programu cezhraničnej spolupráce – ENPI CBC Programe.

Projekt bol schválený v DR a VZ na realizáciu od roku 2011.

Výber dodávateľov – zadávanie zákaziek

	Postupy zadávania zákaziek na dodanie tovarov, na uskutočnenie stavebných prác a na poskytnutie služby má spoločnosť upravené vo vnútropodnikovej smernici o zadávaní zákaziek v podmienkach Mestských lesov Košice a.s. účinnej od 1. 1. 2008.
Ak verejný obstarávateľ poskytne osobe, ktorá nie je verejný obstarávateľ viac ako 50 % finančných prostriedkov na dodanie tovaru, na uskutočnenie stavebných prác a na poskytnutie služieb, táto osoba je povinná používať postupy zadávania zákaziek podľa § 7 zákona o verejnom obstarávaní.
	V zmysle § 7 písm. b) je spoločnosť povinná používať postupy zadávania podprahových zákaziek na uskutočnenie stavebných prác, ak predpokladaná hodnota zákazky je rovnaká alebo vyššia ako 4 000 000 Sk (v roku 2008), resp. 120 000 € (v roku 2009) a súčasne je nižšia ako 5 150 000 €.

a) Lesné cesty - rekonštrukcia

	Výber dodávateľov na uskutočnenie stavebných prác – rekonštrukcie lesných ciest, bol realizovaný v súlade so zákonom o verejnom obstarávaní  (§ 7 písm. b) bod 1) a vnútropodnikovou smernicou o zadávaní zákaziek (čl. 4 bod 1) zadaním podprahových zákaziek.

	Kontrolou predloženej dokumentácie z verejného obstarávania neboli zistené nedostatky. Na základe vyhodnotenia splnenia podmienok účasti v súťaži a jedného kritéria – najnižšia cena, boli ako úspešné ponuky pre jednotlivé zákazky vyhodnotené ponuky uchádzačov:

Predmet zákazky	Uchádzač	Cena diela (Sk bez DPH)	
Lesná cesta Strašný potok - rekonštrukcia	EUROVIA – Cesty a.s., Košice	4 299 998,10	
Lesná cesta Čierna dolina - rekonštrukcia	Aspron s.r.o., Košice	2 389 227,00	
Lesná cesta Kovaľská – rekonštrukcia	Inžinierske stavby a.s., Košice	7 719 929,90	
Lesná cesta Potoky – rekonštrukcia	Skanska BS a.s., Piešťany	4 799 473,40	

b) Nákladný automobil

	Výber dodávateľa na dodávku špeciálnej odvoznej súpravy s hydraulickým nakladacím žeriavom na odvoz krátkeho a dlhého dreva bol realizovaný zadaním podprahovej zákazky v súlade s vnútropodnikovou smernicou o zadávaní zákaziek...
	Kontrolou predloženej dokumentácie z výberu dodávateľa neboli zistené  nedostatky. Na základe vyhodnotenia splnenia podmienok účasti v súťaži a vyhodnotenia jednotlivých kritérií bola ako najvýhodnejšia ponuka vyhodnotená ponuka uchádzača R. CH. s.r.o., Ruskovce s cenovou ponukou 6 245 857 Sk bez DPH.

c) Terénne - osobné autá
 
	Výber dodávateľa na dodávku 2 ks terénnych áut bol realizovaný zadaním podprahovej zákazky v súlade s vnútropodnikovou smernicou o zadávaní zákaziek...
	Kontrolou predloženej dokumentácie z výberu dodávateľa neboli zistené  nedostatky. Na  základe vyhodnotenia splnenia podmienok účasti v súťaži a vyhodnotenia jednotlivých kritérií bola ako najvýhodnejšia ponuka vyhodnotená ponuka uchádzača M. M. – AUTO – Mokráň, Košice s cenovou ponukou 740 284 Sk bez DPH za 1 ks.
IV. Náklady

Z nákladov boli kontrole podrobené:

-	náklady v ťažobnej činnosti
-	náklady v pestovnej činnosti
-	náklady v odvoze dreva
-	náklady na výseky elektrovodov, rekultivácia
-	náklady na cestovné
-	náklady na opravu a udržiavanie (OaÚ) – lesné komunikácie

Čerpanie nákladov podľa jednotlivých účtov a rokov udáva nasledujúca tabuľka:

 	 	Rok 2008	                     Rok 2009	
Č. účtu	Názov účtu	Výška nákl.(Sk)	Výška nákl.(€)	Výška nákl. (Sk)	
518 100	Kooper. v ťažbovej činnosti	35 244 019,10	968 397,74	29 173 950,32	
518 110	Kooper. v pestovnej činnosti	5 833 811,00	81 799,97	2 464 305,90	
518 120	Kooper. v odvoze dreva	695 220,30	25 080,83	755 585,08	
518 140	Kooper.- výseky elektrovodov	1 635 729,10	39 345,89	1 185 334,28	
512 100	Cestovné náhrady	196 607,60	2 129,66	64 158,14	
511 110	OaÚ stav.- les. Komunikácie	1 018 317,60	18 717,86	563 894,25	

1. Kooperácia v ťažbovej činnosti

	Vlastný ťažbový proces začína stínaním stojacích stromov v lesnom poraste. Z porastu sa vykoná podľa zadaných technických podmienok sústreďovanie dreva na lokalitu odvozného miesta (OM). Následne prebehne proces manipulácie dreva na príslušné výrezy – sortimenty.
	Drevná hmota na lokalite OM je evidovaná na Výkaze skladu OM. Ťažba dreva, jeho sústreďovanie a manipulácia na OM sa realizuje dodávateľským spôsobom.
	Konkrétne zadanie výkonu je obsahom „Protokolu – odovzdanie pracoviska dodávateľovi“, kde sa špecifikujú konkrétne podmienky (vecné, technologické, cenové a iné) dohodnutých prác v príslušnom poraste.
	Skutočné výkony stínania a sústreďovania dreva (komplexná výroba dreva) a manipulácia dreva sa zaznamenáva príslušným lesníkom na prvotných dokladoch – „Výrobno – mzdových lístkoch“ (Výkaz LF 41). Následne sa množstvo vykonaných prác zaznamenáva v „Protokole o prevzatí prác a pracovísk od dodávateľa“, ktorý je podkladom pre dodávateľskú fakturáciu a lesnú hospodársku evidenciu (LHE). Rozsah prác uvedených v protokole je potvrdený príslušným lesníkom a vedúcim LS. Protokol o prevzatí prác a pracovísk od dodávateľa obsahuje meno dodávateľa, miesto ťažby (dielce), množstvo vykonaných prác v technických jednotkách, stanovené – dohodnuté tarify na jednotku výkonov, celkové sumy podľa množstva vykonaných prác a ďalšie potrebné údaje.

Výber dodávateľov

	Výber dodávateľov na ťažbu dreva a jeho približovanie (komplexná výroba dreva) je na základe výsledkov výberového resp. rokovacieho konania s uchádzačmi, kde prioritou je najnižšia cena. S vybratými uchádzačmi sa uzatvorili rámcove zmluvy.
	Spoločnosť má spracovanú „Vnútropodnikovú smernicu o zadávaní zákaziek na obstarávanie tovarov, stavebných prác a služieb“, ktorá nadobudla účinnosť 1. 1. 2008 a ktorej obsahom sú aj postupy zadávania zákazky v ťažbovej činnosti. V zmysle uvedených postupov výzva pre záujemcov sa zverejní na prístupnom mieste na príslušnej lesnej správe. Záujemca má právo na terénnu obhliadku predmetu súťaže a súčasne sa mu poskytnú k nahliadnutiu zoznamy porastov a mapové podklady. V postupoch na výber dodávateľov sú špecifikované podmienky účasti uchádzačov, ktoré musia byť splnené. Kritériom na vyhodnotenie ponúk je cena prípadne aj iné. Komplexná výroba dreva sa vyhodnocuje na každú jednotku priestorového rozdelenia lesa (JPRL) – (dielca).
	Cenová ponuka, ktorej najvýhodnejšia navrhovaná cena na JPRL je pre ML Košice a.s. neprijateľná sa neprijíma a cena sa stanovuje dohodou, pričom dohodnutá cena musí byť nižšia ako cena navrhovaná. V prípade úspešnosti jedného uchádzača na väčší objem m3 ako sú jeho výrobné a technické kapacity, si víťaz vyberie priemerný počet JPRL. Ostatné sa ponúknu uchádzačovi, ktorý navrhuje druhú najvýhodnejšiu cenu, za dodržania podmienky, že navrhovaná cena na JPRL je prijateľná. Inak sa cena stanovuje dohodou.
	Výber dodávateľov bol realizovaný v súlade s uvedenou smernicou. V roku 2008 samostatne pre prvý a druhý polrok a v roku 2009 pre celý rok.

	Kontrolná skupina náhodným výberom 65 ks faktúr previedla kontrolu výšky fakturovaných a dohodnutých cien za komplexnú výrobu dreva za rok 2008 v lesnej správe (LS) Čermeľ a Opátka a za rok 2009 na polesí: Lesopark, Čermeľ, Jahodná, Opátka a Košická Bela. 
	Kontrolou dodávateľských faktúr bolo zistené, že fakturované a dohodnuté ceny na základe rokovacích konaní boli vo väčšine prípadov ešte nižšie ako najnižšie ceny z predložených ponúk. V ostatných prípadoch boli zhodné s najnižšími ponukami. 
	Zo vzorky 65 náhodne vybratých faktúr bolo zistené, že medzi nimi boli aj faktúry za poskytnuté služby v ťažbe dreva, na ktoré nebol vykonaný výber dodávateľov a boli realizované priamym zadaním, ako napr.:

Úč. dok. č.	Meno dodávateľa	JPRL (č. dielca)	Množstvo (m3)	Jed. cena (€/m3)	Polesie	
1125/09	Č. J. ml.	259 A	112	8,30	Jahodná	
834/09	Č. J. ml.	260 A	184	7,30	Jahodná	
834/09	Č. J. ml.	320 A	30	6,70	Jahodná	
565/09	O. J.	378 A	30	8,63	Jahodná	
1245/09	H. G.	186	156	10,95	Čermeľ	
1737/09	H. G.	163	100	10,30	Čermeľ	
1584/09	O. J.	115	60	8,30	Čermeľ	
1593/09	M. Š.	14A11	504	8,91	Košická Bela	
1593/09	M. Š.	15	176	9,22	Košická Bela	

Ceny boli dohodnuté v rámci rokovacích konaní.

	K uvedenej skutočnosti, že poskytnuté služby v ťažbe dreva boli obstarávané priamym zadaním výrobný námestník ML Košice a.s. vo svojom vyjadrení zo dňa 17. 2. 2011 okrem iného uviedol: „Koncom roka 2008 sa v lesnom hospodárstve začali prejavovať dôsledky hospodárskej krízy. Týkali sa hlavne zníženia odbytových možností po výraznom prepade dopytu po dreve. Začali prudko klesať ceny jednotlivých sortimentov a o niektoré dreviny a kvalitatívne triedy prestal byť zo strany odberateľov záujem. Tento nepriaznivý stav sa ešte prehĺbil počas roka 2009. Na elimináciu tohto nepriaznivého vývoja boli vedením spoločnosti prijaté opatrenia.
	V oblasti obchodu s drevom spočívalo zásadné opatrenie v operatívnom prispôsobovaní sa požiadavkám odberateľov dreva a pružnej reakcii na ich aktuálny záujem, čo sa týka drevinovej a kvalitatívnej štruktúry s cieľom čo najviac eliminovať prepad objemu dodávok.
	Z toho dôvodu bolo nevyhnutné na začiatku výrobného procesu nie len pružne presúvať pracovné skupiny dodávateľov v rámci plánovaných porastov, ale tiež využiť možný potenciál aj ďalších lesných porastov (v súlade s lesným hospodárskym plánom schváleným na príslušné desaťročie), v ktorých sa pôvodne neplánovalo v danom roku 2009 ťažiť. V týchto prípadoch, keď došlo k presunu ťažby aj do iných ako pôvodne plánovaných porastov, nebolo možné z časových dôvodov postupovať pri obstarávaní služieb v ťažbovej činnosti štandardným spôsobom. V týchto porastoch sa preto použilo obstarávanie priamou formou rokovacieho konania podľa vnútropodnikovej smernice, článku 7, odst. 1. písmeno c. (Zákazka na dodanie tovaru, na uskutočnenie práce alebo poskytnutie služby sa zadáva z dôvodu časovej tiesne nespôsobenej spoločnosťou (živelná pohroma, havária, potreba vykonania zásahu vzhľadom k leso-technickým termínom...)), ktorú nemohol predvídať a vzhľadom na časovú tieseň nie je možné uskutočniť postupy zadávania podprahových zákaziek a zákaziek s nízkymi hodnotami.
	Uvedené opatrenia boli použité na dočasné preklenutie najzložitejšieho obdobia, pri využití všetkých dostupných lesotechnických, technologických, organizačných a legislatívnych možností“.

	Pri každej faktúre je priložená príloha „Protokol o prevzatí prác a pracovísk od dodávateľa“ potvrdený objednávateľom i dodávateľom.
	Kontrolou náhodne vybraných dodávateľských faktúr neboli zistené rozdiely medzi prijatými cenami z výberových konaní resp. dohodnutými cenami z rokovacích konaní a fakturovanými cenami.

2. Kooperácia v pestovnej činnosti

	Práce v pestovnej činnosti spoločnosť zabezpečuje podobne ako v ťažbovej činnosti dodávateľským spôsobom na základe rámcových zmlúv.
	Poskytované služby sú na základe priameho zadania zákaziek. Z dôvodu nedostatočného počtu predložených ponúk, resp. výšky navrhovaných cien došlo v roku 2008 aj v roku 2009 k zrušeniu používaného výberu dodávateľov, ktorý je stanovený vo Vnútropodnikovej smernici o zadávaní zákaziek pre pestovnú činnosť.
	Pri zrušení výberového konania sa pri zadávaní prác postupuje na základe rokovacieho konania s dodávateľmi prác v pestovnej činnosti.
	Predmetom rokovacieho konania sú jednotlivé činnosti v rámci pestovných prác plánovaných pre daný rok, podľa druhu, samostatne pre jednotlivý porast, skupinu porastov alebo lesný obvod.
	Činnosti v rámci pestovných prác: uhladzovanie haluziny po ťažbe, zalesňovanie, ochrana lesných kultúr vyžínaním, ochrana lesných kultúr proti zveri, oplocovanie lesných kultúr, prerezávky, práce v škôlkach a iné.
	Cenové podmienky v pestovnej činnosti sú stanovené na základe cenníkov pre príslušný rok.
	Účastníci rokovacieho konania sú oboznámení s cenníkom prác v pestovnej činnosti. Odbornú spôsobilosť preukazujú živnostenským listom a príslušným technickým a materiálnym vybavením.
	Konkrétna kalkulácia ceny prác je vykonávaná na každý porast alebo skupinu porastov podľa jeho podmienok, platného tarifu v zmysle cenníka prác pestovnej činnosti, technických podmienok a platných výkonových noriem.
	Kalkulácia ceny prác je vytvorená v „Úkolovom liste“, ktorý je odsúhlasený a podpísaný vedúcim LO a dodávateľom. Po ukončení porastu je vyhotovený „Protokol o prevzatí prác a pracoviska od dodávateľa“ (formulár OF2) podpísaný vedúcim LO a dodávateľom, ktorý spolu s úkolovým listom tvorí podklad k fakturácii a ku kontrole faktúr.

	Kontrolou fakturácie v náhodne vybratých faktúrach neboli zistené rozdiely medzi cenami stanovenými v zmysle cenníkov a cenami fakturovanými. Prílohou každej faktúry je aj protokol o prevzatí prác a pracovísk od dodávateľa.

3. Kooperácia v odvoze dreva

	Spoločnosť používala na prepravu dreva z odvozných miest (OM) na expedičné sklady (ES) aj vozidlá iných prepravcov na základe uzatvorených zmlúv o preprave drevnej hmoty.
	Pre rok 2008 bola uzatvorená s prepravcom: IMTEKA – I. K., Kysak zmluva o preprave drevnej hmoty zo dňa 11. 1. 2007 (pre rok 2007), ktorej dodatkom    č. 1 zo dňa 21. 12. 2007 bola platnosť predĺžená na rok 2008.
	V zmluve o preprave drevnej hmoty sú dohodnuté tarifné pásma platieb za prepravovaný 1 m3 drevnej hmoty podľa prepravných vzdialeností. Prepravné vzdialenosti sú rozčlenené do 7 tarifných pásiem. Najnižšia tarifa bola 12 Sk/m3 pri prepravnej vzdialenosti 1 – 12 km a najvyššia tarifa 185 Sk/m3 pri prepravnej vzdialenosti 38 – 42 km. Ostatné tarify sa pohybovali od 135 Sk/m3 do 175 Sk/m3 v závislosti od prepravných vzdialeností.

	Kontrolou jednotlivých dodávateľských faktúr za rok 2008 neboli zistené rozdiely vo fakturácii medzi  stanovenými tarifami a fakturovanými cenami za prepravenú drevnú hmotu v závislosti od prepravných vzdialeností. Prílohou dodávateľských faktúr sú „Protokoly o prevzatí prác a pracovísk od dodávateľa“ potvrdené dodávateľom i odberateľom.

	V roku 2009 boli okrem odvozu dreva na účte 518 120 zaúčtované aj nákladové položky za manipuláciu dreva na odvoznom mieste, manipulácia dreva na ES, nakladanie kamiónov a vagónov, vyprosťovanie kamiónov, prekládka dreva a ostatné práce.
	Ceny za jednotku výkonov sú dohodnuté v rámcových zmluvách alebo objednávkach. 

	Kontrolou faktúr za realizované služby neboli zistené rozdiely medzi fakturovanými a dohodnutými cenami.

4. Kooperácia – výseky elektrovodov (úč. 518140)

	Jedná sa o výrub porastov vyšších ako 3 m pod elektrickým vedením v ochrannom pásme podľa zákona č. 70/1998 Z.z. o energetike.

	Práce sú realizované dodávateľským spôsobom na základe uzatvorených Zmlúv o dielo (ZoD). Ceny sú stanovené dohodou. V roku 2008 z celkového počtu 20 uzatvorených ZoD bola dohodnutá cena za výrub krovín v 17 prípadoch vo výške 3,80 Sk/m2, v 2 prípadoch vo výške 4,50 Sk/m2 a v 1 prípade 4,80 Sk/m2 v závislosti od náročnosti prác. Na výrub stromov je dohodnutá cena individuálne a závisí od priemeru kmeňa. 

	Výrub krovín a stromov v ochrannom pásme pod elektrickým vedením si u ML Košice a.s. objednáva Východoslovenská energetika a.s. Košice, ktorej sa vykonané práce fakturujú aj s určitou mierou zisku. Okrem toho vyťažené drevo zo stromov si speňažujú ML Košice a.s.
	V roku 2009 vo všetkých prípadoch bola v ZoD dohodnutá cena pre výrub krovia dodávateľským spôsobom vo výške 0,13 €/m2.

	Kontrolou dodávateľských faktúr nebolo zistené porušenie dohodnutých a stanovených cien.

5. Cestovné náhrady (úč. 512)

ML Košice a.s. eviduje na účte 512 – Cestovné náklady vo výške:

-	r. 2008 		205 589,60 Sk
-	r. 2009 	    	    2 129,66 €

Spoločnosť má na poskytovanie cestovných náhrad vydanú smernicu č. 3/2006 účinnú od 1. 1. 2006.
Kontrolou nebolo zistené porušenie ustanovení zákona č. 283/2002 Z.z. o cestovných náhradách v znení neskorších predpisov ani porušenie internej smernice.

6. OaÚ stavebné – lesné komunikácie (úč. 511110)

	Oprava a údržba lesných komunikácii je zabezpečovaná dodávateľským spôsobom.
	Opravy väčšieho rozsahu sú realizované na základe objednávok a dohodnutých cien. Práce na oprave a údržbe zvažníc, odvozných miest a lesných ciest ako sú orezy a vykášanie, čistenie, osadzovanie odvodňovacích zariadení a ich čistenie, čistenie priekop a priepustov a iné údržbárske práce sú realizované na základe rámcových zmlúv s dodávateľmi.
	Práce sú fakturované podľa stanovených cenníkov pre príslušné činnosti a výkonových noriem.
	Kontrolou náhodne vybratých faktúr neboli zistené rozdiely medzi fakturovanými cenami a cenami stanovenými v cenníkoch. Prílohou každej faktúry je protokol o prevzatí prác potvrdený objednávateľom.

V. Výnosy

	Dosiahnuté tržby z predaja vlastných výrobkov a služieb v porovnaní na plán udáva nasledujúci prehľad:

 	 	2008	 	 	     2009	 	 	
 	Plán 	Skutočnosť	Plnenie	Plán	Skutočnosť	Plnenie	Skutočnosť	
 	(tis. Sk)	(Sk)	(%)	(€)	(€)	(%)	(Sk)	
Tržby z pred. vl. výrob. a služ.	140 350	141 630 064,75	100,9	3 587 300	3 696 001,34	103,0	111 345 736,37	
V tom: z predaja dreva	123 000	123 894 553,88	100,7	3 120 500	3 202 344,92	102,6	96 473 843,05	
            Z pred. ost. výrob. a tov.	1 100	1 272 460,63	115,7	27 300	32 082,96	117,5	966 531,25	
            Z predaja sližieb	16 250	16 463 050,24	101,3	439 500	461 573,46	105,0	13 905 362,06	

1. Tržby z predaja vlastných výrobkov

Kontrole boli podrobené výnosy zúčtované na nasledovných účtoch

 	 	2008	               2009	 	
Č. účtu	Názov účtu	Výška tržieb (Sk)	Výška tžieb (€)	Výška tržieb (Sk)	
601 100	Výrezy dreva - tuzemsko	115 395 484,61	2 632 336,34	79 301 764,57	
601 101	Výrezy dreva - export	4 279 394,82	352 785,91	10 628 028,32	
601 102	Drevo - malopredaj	1 780 894,01	150 951,79	4 547 573,63	
601 111	ŠPD - nepaletizované	54 184,89	2 050,42	61 770,95	
601 130	ŠPD - malopredaj	2 384 595,55	64 220,46	1 934 705,58	
	    (ŠPD – štiepané palivové drevo)

	Pre tvorbu cien jednotlivých sortimentov drevnej hmoty má spoločnosť spracovanú Smernicu pre tvorbu cien drevnej hmoty zo dňa 15. 1. 2006.
	
Ceny jednotlivých druhov drevín a sortimentov spoločnosť vydáva v  v ponukových cenníkoch. Ceny drevnej hmoty sú kategorizované podľa jednotlivých drevín, pre jednotlivé akostné triedy a hrúbkové stupne v zmysle príslušných STN.
	Ponukové cenníky sú aktualizované spravidla kvartálne v závislosti od vývoja cien na trhu.
	Pre strategických obchodných partnerov (ako napr.: Slovwood Ružomberok a.s., Bukóza Export – Import a.s.) sa ceny drevnej hmoty a obchodné podmienky stanovujú na základe rokovaní medzi zástupcami spoločností.
	Drevná hmota zvláštnej kvality sa spravidla predáva formou aukcie.

	Spoločnosť má taktiež spracované ponukové cenníky pre jednotlivé sortimenty výrobkov (štiepané palivové drevo, ihličnatá a listnatá haluzina, ihličnatý a listnatý palivový odpad).

	Kontrolou náhodne vybratých faktúr za predaj jednotlivých sortimentov drevnej hmoty neboli zistené nedostatky.

2. Tržby z predaja služieb

Kontrole boli podrobené výnosy zúčtované na nasledovných účtoch

 	 	2008	2009	 	
Č. Účtu	Názov účtu	Výška tržieb (Sk)	Výška tžieb (€)	Výška tržieb (Sk)	
602 100	Odvoz dreva - vlast. autá	6 048 191,75	134 175,10	4 042 159,06	
602 200	Prenáj. pozemkov s DPH	1 754 621,50	62 454,37	1 881 500,35	
602 201	Prenáj. pozemkov osl. pln.	378 994,00	12 779,72	385 001,84	
602 210	Prenáj. NP s DPH	1 230 005,30	46 143,23	1 390 110,95	
602 211	Prenáj. NP osl. pln.	449 532,00	15 068,56	453 955,44	

a) Odvoz dreva

	Ceny za prepravu drevnej hmoty má spoločnosť stanovené v cenníku dopravných služieb. Ceny sú stanovené v závislosti od prepravnej vzdialenosti a množstva prepravovanej drevnej hmoty. 
	Pre strategických obchodných partnerov sú ceny stanovené dohodou na zmluvnom základe. 
	Cena za prepravu vozidlom Mercedes (do 3,5 t) je stanovená v samostatnom cenníku a je závislá len od prepravnej vzdialenosti.
Prepravné vzdialenosti sú monitorované a zaznamenávané GPS systémom a takto zaznamenané údaje slúžia ako podklad k fakturácii.

	Kontrolou náhodne vybraných účtovných dokladov a prislúchajúcej dokumentácie neboli zistené nedostatky.

b) Prenájom pozemkov a nebytových priestorov

	Spôsob prenajímania a určovania výšky nájomného pri prenajímaní majetku mesta Košice upravujú Pravidlá prenajímania majetku mesta Košice a určovania minimálnej výšky nájomného schválené uznesením mestského zastupiteľstva v Košiciach č. 928 zo dňa              27. 7. 2002 v znení neskorších zmien a doplnkov.

	Výška nájomného za poľovné pozemky (výkon práva poľovníctva v uznanom poľovnom revíri) sa stanovuje podľa prílohy č. 1 k zákonu č. 23/1962 Zb. o poľovníctve v znení zákona         č. 99/1993 Z.z. – sadzobník na výpočet nájomného za poľovné pozemky pre hlavné druhy lovnej zveri za ha/rok v Sk. 
	Na výšku nájomného vplýva zaradenie poľovného revíru do akostných tried podľa jednotlivých druhov zveri. Výška nájomného sa pohybuje v rozmedzí od 5 Sk/ha do 16 Sk/ha. Zaraďovanie poľovných revírov do akostných tried vykonáva Obvodný lesný úrad Košice, ktorý aj schvaľuje zmluvy o nájme výkonu práva v jednotlivých poľovných revíroch.

	Kontrolou nájomných zmlúv na prenájom pozemkov a nebytových priestorov neboli zistené nedostatky pri stanovení výšky nájomného.

	Vzhľadom k tomu, že kontrolou neboli zistené nedostatky, nebol vypracovaný protokol o výsledku kontroly, zo strany kontrolovaného subjektu nebolo potrebné prijímať žiadne opatrenia.

V Košiciach dňa 8. 3. 2011

							Ing. Hana Jakubíková
     Hlavný kontrolór mesta Košice